送瑫上人往臨平兼戲廓然
作者：釋德洪
朝代：宋

paragraphs: 鶻瑫腦骨緊，脚力健生雲。
疊數一萬里，捷於臂屈伸。
肉佛不譏訶，稱之返云云。
坐誦覺範詩，抄錄亦甚勤。
羣兒爭欺之，僞雜以佗文。
瑫獨頷不語，飯沙俱一吞。
湘西雪達旦，萬樹吐奇芬。
凍行如鷺鷥，雪泥濺衣裙。
解包呵直指，又作饑猨蹲。
放意說臨平，想見禪誦羣。
坐令冷齋中，忽然變春温。
明朝别我去，掣肘徑出門。
便覺西湖月，夜坐生夢魂。